Diari Oficial de la Generalitat Valenciana


Sumari del DOGV 3593, del 29-09-1999 (1999/8312)

ORDRE de 16 de setembre de 1999, de la Conselleria d'Obres Públiques, Urbanisme i Transports, per la qual es regula el procediment que s'ha de seguir per a la realització de proves per a l'obtenció del certificat de capacitació professional per a l'exercici de les activitats de transport interior i internacional de mercaderies i de viatgers.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/09/16/(1)/dof/vci/html**

### Dades del document

Número de DOGV
:   3593

Data del DOGV
:   29-09-1999

Secció del DOGV
:   I. DISPOSICIONS GENERALS

Número del document
:   1999/8312


Data del document
:   16-09-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * examen
    * legislació
    * transportista
    * transport per carretera
    * transport de mercaderies
    * transport internacional
    * transport de viatgers
    * transport interior

ORDRE de 16 de setembre de 1999, de la Conselleria d'Obres Públiques, Urbanisme i Transports, per la qual es regula el procediment que s'ha de seguir per a la realització de proves per a l'obtenció del certificat de capacitació professional per a l'exercici de les activitats de transport interior i internacional de mercaderies i de viatgers. [1999/8312]
  
La Llei 16/1987, de 30 de juliol, d'Ordenació dels Transports Terrestres i el seu Reglament de Desenvolupament, aprovat pel Reial Decret 1.211/1990, de 28 de setembre, d'acord amb els criteris establits en la normativa de la Comunitat Europea, estableixen el compliment del requisit de capacitació professional per a l'exercici del transport i de les seues activitats auxiliars i complementàries.
  
El capítol V (article 13) de la Llei Orgànica 5/1987, de 30 de juliol, delega en les comunitats autònomes les competències administratives relatives a l'adquisició, l'acreditació i el control de la capacitació professional per a la realització del transport i de les seues activitats auxiliars i complementàries, i l'article 16 subjecta l'exercici de les facultats delegades a les normes legislatives i reglamentàries que dicte l'estat.
  
L'Ordre de 23 de juliol de 1997, del Ministeri de Foment (BOE núm. 182, de 31 de juliol de 1997), desenvolupà el capítol primer del títol II del Reglament de la Llei d'Ordenació dels Transports Terrestres en matèria d'expedició de certificats de capacitació professional en l'àmbit acotat per la Directiva 96/26/CE, del Consell de la Unió Europea de 29 d'abril de 1996.
  
Així mateix, i d'acord amb la dita normativa, s'aprovà l'Ordre de 24 de febrer de 1998, de la COPUT, per la qual s'estableix el procediment que s'ha de seguir per a la realització de proves per a l'obtenció del certificat de capacitació professional per a l'exercici d'activitats de transport interior i internacional de mercaderies de viatgers i d'agència de transports de mercaderies, transitari i magatzemista-distribuïdor (DOGV núm. 3201, de 11.03.98).
  
L'aparició de la Directiva 98/76/CE, del Consell de la Unió Europea, d'1 d'octubre de 1998 (que modifica parcialment la Directiva 96/26/CE), ha generat la necessitat d'adaptar el règim d'expedició dels certificats de capacitació professional vigent fins al moment. Com a conseqüència d'això, ha sigut publicada l'Ordre del Ministeri de Foment de 28 de maig de 1999, per la qual es desenvolupa el capítol I del títol II del Reglament de la Llei d'Ordenació dels Transports Terrestres, en matèria d'expedició de certificats de capacitació professional (BOE núm. 139, de 11.06.99) el qual significa la introducció de determinades modificacions en les proves de capacitació.
  
Tal precedent fa necessària una nova regulació i adaptació en l'àmbit de la Comunitat Valenciana dels supòsits i els procediments per a l'efectiu exercici de la competència delegada.
  
Per tot això, i en virtut de l'article 35 e) de la Llei 5/1983, de 30 de desembre, del Govern Valencià, i de l'article 7.4 del Decret 85/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
  
ORDENE
  
Article 1
  
El compliment del requisit de capacitació professional serà reconegut a les persones a favor dels qui l'administració expedisca el corresponent certificat.
  
S'estableixen les següents modalitats de capacitació professional:
  
- Per a l'exercici de l'activitat de transport interior i internacional de mercaderies.
  
- Per a l'exercici de l'activitat de transport interior i internacional de viatgers.
  
Article 2
  
Per a l'obtenció del certificat de capacitació a què es refereix l'article anterior, serà necessària la superació de les corresponents proves que a l'efecte, i d'acord amb allò que s'ha previst en l'Ordre de 28 de maig de 1999 del Ministeri de Foment, es convoquen per l'administració de la Generalitat Valenciana.
  
Article 3
  
Les proves que es refereix l'article anterior es convoquen amb periodicitat semestral i per a tot l'àmbit territorial de la Comunitat Valenciana
  
El termini per a la presentació de les sol·licituds serà de l'1 al 20 d'abril o de l'1 al 20 d'octubre de cada any.
  
Article 4
  
Els exercicis de què constaran les proves, l'estructura i la qualificació seran els establits en l'Ordre de 28 de maig de 1999, del Ministeri de Foment (BOE núm. 139, d'11 de juny de 1999), i versaran sobre el coneixement de les matèries incloses en els programes que figuren com annex B de la mencionada ordre, inclosa la normativa específica de la Comunitat Valenciana referent a les dites matèries.
  
Article 5
  
El director general de Transports designarà el tribunal, la data, l'hora i el lloc de realització d'exercicis, i es procedirà a la seua publicació en el Diari Oficial de la Generalitat Valenciana amb almenys deu dies d'antelació a la realització del primer exercici.
  
Article 6
  
El tribunal de les proves és únic per a tota la Comunitat Valenciana i estarà constituït per set membres: el president, cinc vocals i el secretari, el qual actuarà amb veu i vot, i es podran designar membres suplents dels anteriors.
  
Les proves es realitzaran simultàniament a les ciutats de València, Alacant i Castelló.
  
Article 7
  
Per a poder concórrer a la prova, els sol·licitants hauran de tindre i acreditar la seua residència habitual al territori de la Comunitat Valenciana, excepte els qui tenint-lo en lloc distint, es troben prestant el servei militar o la prestació social substitutòria en aquesta, així com els qui estiguen domiciliats en territori estranger. Aquestes excepcions s'hauran d'acreditar mitjançant certificat original expedit a l'efecte pel cap de la Unitat, o que es justifique estar domiciliat a l'estranger respectivament.
  
D'acord amb allò que s'ha previst en l'Ordre Ministerial de 28 de maig de 1999, es presumirà que la residència habitual de l'aspirant es troba al lloc en què figure el seu domicili en el seu document nacional d'identitat en vigor. Només s'admetrà que el domicili és distint a aquell que apareix en el dit document quan es done alguna de les circumstàncies següents:
  
- Que l'aspirant acredite, mitjançant el certificat d'empadronament, que ha tingut el seu domicili en lloc distint almenys cent huitanta-cinc dies naturals de l'últim any, comptat des del dia de finalització del termini de presentació de sol·licituds per a concórrer als exercicis.
  
- Que l'aspirant acredite que, encara que havent tingut el seu domicili en lloc distint menys de cent huitanta-cinc dies de l'últim any, s'ha vist obligat per raons familiars o professionals a canviar la seua residència. Aquesta última circumstància no s'entendrà complida quan es tracte d'una estada temporal en una localitat per a la realització d'una activitat de duració determinada. L'assistència a una universitat, escola o centres docents no implica el trasllat de la residència habitual.
  
Article 8
  
Les sol·licituds per a prendre part en les proves que es convoquen s'hauran de realitzar mitjançant el model que s'adjunta en l'annex d'aquesta ordre. Les sol·licituds s'han de presentar, degudament emplenades, a la Direcció General de Transports de la Conselleria d'Obres Públiques, Urbanisme i Transports o en els Serveis Territorials de Transports de València, Alacant i Castelló. A les sol·licituds s'haurà d'adjuntar una fotocòpia del document nacional d'identitat vigent i el justificant del pagament de la taxa per drets d'examen i, si és procedent, els documents que se citen en l'article anterior.
  
En la sol·licitud s'haurà d'indicar un únic lloc de la Comunitat Valenciana per a assistir a les proves, i no es podrà posteriorment modificar.
  
Article 9
  
Abans del 30 d'abril i del 30 d'octubre, en cada Servei Territorial de Transports i en els serveis centrals, s'exposarà la llista provisional d'exclosos i admesos a les proves que es realitzen en la seua corresponent ciutat, amb un termini de 10 dies per a esmenar les errades que hagueren motivat la seua no admissió o presentar les al·legacions que consideren convenients de conformitat amb l'article 71 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic d'Administracions Públiques i del Procediment Administratiu Comú. Esmenades, si és procedent, les errades o ateses les al·legacions presentades, s'exposaran les llistes definitives a les dependències mencionades quaranta-huit hores abans de la realització de les proves de capacitació.
  
Article 10
  
Les llistes provisionals de les persones que superen les proves seran exposades en les mateixes dependències assenyalades en l'article 9, i els examinats disposen de 10 dies per a presentar les al·legacions que consideren convenients. Ateses les al·legacions presentades i, si és procedent, esmenades les errades detectades, s'exposaran les llistes definitives en cada Servei Territorial de Transports i en els serveis centrals.
  
Article 11
  
Els corresponents certificats de capacitació seran expedits per la Conselleria d'Obres Públiques, Urbanisme i Transports, a les persones que superen les corresponents proves de capacitació i figuren com a tals en la relació a l'efecte elaborada pels corresponents tribunals.
  
Disposició derogatòria
  
A l'entrada en vigor d'aquesta ordre, quedarà sense efecte l'Ordre de 24 de febrer de 1998, de la Conselleria d'Obres Públiques, Urbanisme i Transports, per la qual s'estableix el procediment que s'ha de seguir per a la realització de proves per a l'obtenció del certificat de capacitació professional per a l'exercici d'activitats de transport interior i internacional de mercaderies de viatgers i d'agència de transports de mercaderies, transitari i magatzemista-distribuïdor.
  
Disposicions finals
  
Primera
  
Es faculta la Direcció General de Transports per a l'execució, la interpretació, el desenvolupament i l'aplicació de la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València 16 de setembre de 1999
  
El conseller d'Obres Públiques, Urbanisme i Transports


Còpia Permalink ELI